b'\n_START_ARTICLE_\nSkive Nord\n_START_PARAGRAPH_\nSkive Nord (eller Skive N) var en jernbanestation i Skive p\xc3\xa5 Sallingbanen (Skive-Glyng\xc3\xb8re, 1884-1971), senere ogs\xc3\xa5 p\xc3\xa5 Skive-Vestsalling Jernbane (Skive-Sp\xc3\xb8ttrup, 1924-66)._NEWLINE_Stationens oprindelige navn var Skive Holdeplads, men DSB stoppede 1. maj 1922 med at bruge betegnelsen holdeplads.\n_START_SECTION_\nStation\n_START_PARAGRAPH_\n1884-1962 l\xc3\xa5 Skive Holdeplads/Skive Nord ved Nordbanevej t\xc3\xa6t ved bymidten. I denne periode havde stationen flere passagerer end den mere afsides beliggende station Skive H._NEWLINE_Stationen var ikke beregnet til godsekspedition og havde ikke l\xc3\xa6ssespor, men kun en lille stationsbygning, der allerede i 1886 m\xc3\xa5tte have en stor tilbygning. Det hjalp ogs\xc3\xa5 p\xc3\xa5 pladsproblemet, at jernbanerestaurationen \xc3\xa5bnede lige overfor 7. juni 1885._NEWLINE_I perioden 1923-25 blev perronen ombygget og et spor anlagt til Vestsallingbanen. Den benyttede Sallingbanens spor mellem Skive H og Skive Nord, men havde derfra eget spor ved siden af Sallingbanens p\xc3\xa5 et f\xc3\xa6lles trac\xc3\xa9, indtil de to baner skiltes ved Resen.\n_START_SECTION_\nTrinbr\xc3\xa6t\n_START_PARAGRAPH_\nI 1962 blev Skive H flyttet til den nuv\xc3\xa6rende placering og gjort til gennemk\xc3\xb8rselsstation. De to Sallingbaner flyttede med til den nye station og fik ny linjef\xc3\xb8ring i en stor bue vest om Skive. 3 km fra den ny Skive H opstod der mellem parcelhuse og marker et nyt Skive Nord. P\xc3\xa5 grund af den afsides beliggenhed faldt passagertallet kraftigt._NEWLINE_Men Skive Nord var stadig det sted, de to Sallingbaners spor delte sig, og da man havde sparet stationen v\xc3\xa6k og nedgraderet Skive Nord til trinbr\xc3\xa6t, m\xc3\xa5tte Skive H betjene sporskifte og signaler, som dermed blev de fjernest beliggende, noget sikringsanl\xc3\xa6g i landet dengang havde.\n_START_SECTION_\nNedl\xc3\xa6ggelsen\n_START_PARAGRAPH_\nDen gamle Skive Nord blev overfl\xc3\xb8dig med sporoml\xc3\xa6gningen i 1962. Stationsbygningen blev revet ned i 1964 for at g\xc3\xb8re plads til N\xc3\xb8rre Boulevard._NEWLINE_I 1966 blev Vestsallingbanen nedlagt, og fjernbetjeningen af trinbr\xc3\xa6ttet kunne forenkles. I 1971 stoppede persontrafikken p\xc3\xa5 Sallingbanen, og Skive Nord trinbr\xc3\xa6t blev nedlagt \xe2\x80\x93 det var ikke n\xc3\xb8dvendigt for godstrafikken, der fortsatte til 1979.'